Curaschi per dudesch
In nov cudesch per giuvenils rumantschs

Da Peider Andri Parli/ANR

"Speranza n'è el betg là. Speranza na cumpara el betg. Laura serra ils buttuns da las jeans. Tira en il t-shirt cun il grond decolté. "Sche ti stas davant giu vesa mintgin giuaden!" di Nadine. Ma Laura na stat betg davant giu e sia sora è be scuidusa perquai ch'ella n'ha anc nagin sain. Betg in uschè rodund e vesaivel sco Laura. Laura è plitost ina fina, ma ella accentuescha gugent ses sain. Cler. El la plascha ed ella sa exact tge effect che quel ha sin ils mats. Sch'ella vul."
Uschia cumenza la istorgia "Pleds cun fridas" d'Evelyne Stein-Fischer che fa part da quel tozzel raquints che tematiseschan situaziuns da la vita dal mintgadi nua ch'ins dovra curaschi. Mintgatant in zic, mintgatant fitg bler. Quels dudesch raquints – scrits da differentas auturas ed auturs – èn vegnids publitgads en il cudesch "Mut im Bauch", che la Lia rumantscha edescha (en la versiun rumantsch grischuna da Gabriela Holderegger) sut il titel "Curaschi per dudesch".

Ina manzegna el fauss mument
Laura (per puspè turnar enavos tar la istorgia) ha ina relaziun in zic tendida cun Jens. Els èn in pèrin, ma Jens (el sa tegn per in dals gronds rumpacors) fa adina puspè bellinas cun autras mattas. E Laura sa grittenta adina puspè. In tema che maina adina puspè a diversas dispitas, ma er a discussiuns pli profundas tranter Laura e sia amia Melli. Ma in bel di ha Laura il nas plain e cumenza a pajar enavos a Jens cun la medema munaida. En ina disco flirta ella cun in tip che vesa ora bain – er el. Natiralmain vegn la situaziun observada da Jens – cun irritaziun creschenta. Sch'el flirta à quai ina chaussa, sche Laura fa quai, è quai insatge tut auter. Cur che Laura scriva insatge sin ina strivla d'ina servietta melna, è la mesira plaina. Jens vul per tut pretsch savair tge ch'ella ha scrit sin quella servietta – e Laura al confessa, ma betg propi tut la vardad. Che quai saja il numer da telefon da ses aug. Quel giuven veglia forsa cumprar ina ghitarra tar el. Ma Jens chatta per cas la strivla melna giun plaun sper la bar. El legia il numer – ed è surprendì. "Quai è gea tes numer da telefon?" di el a Laura cun ina vusch che tuna ussa pli dad aut ch'il ferm beat da la musica. Laura prova da sa defender, ma Jens è uschè ravgentà ch'el tschivla che tuts audan: "Schlampra!", ed anc ina giada "Schlampra!" Per Laura è quai memia bler. Ella banduna la disco. 
Cun Jens è ella a fin. Per adina. Immediat. "Tuttenina auda ella pass. Pass svelts. Cur che Laura sa volva stat Jens davant ella. El ha insatge ester, smanatschant, para absent sco ils edifizis da fabrica a dretga ed a sanestra lung la via. Qua po Jens berglar e dar fridas a Laura. Sia gritta è gronda. Fin ussa n'ha el anc mai dà fridas a Laura. Be la blessà cun pleds. Pleds cun fridas. Quels han mintgatant fatg gist uschè mal sco fridas sin la pel. Er l'olma ha ina pel." I capitan alura chaussas ch'ins na spetgass betg a l'entschatta da l'istorgia. Tant saja tradì: In happy-end èsi be per part. 

L'optica da l'uman giuven
Tut las dudesch istorgias èn scrittas en ina lingua simpla e bain enclegentaivla. Quai, perquai ch'il cudesch tracta tematicas che han da far bler cun giuvenils, ma er perquai ch'el sa drizza aposta a tals. Quintà vegn dals privels da l'ir sulet a chasa cun la metro, da la violenza e da rassissem, da problems dals esters cun ils indigens e dals indigens cun ils esters, da guerra e mort. Ina gronda part da las istorgias tracta – natiralmain – l'amur e la sexualitad – senza na vai ni en nossa vita ni en la vita dad umans giuvens. L'amur na vegn però betg glorifitgada, il cuntrari, il cudesch tracta quella tematica cumplexa en moda fitg realistica, mintgatant schizunt in zic memia realistica. Ma nagina da las istorgias na surpassa quest cunfin ch'ins pudess dir ch'ella saja incredibla – er sch'il cuntegn n'è betg adina uschè bel e flot. Il mund che vegn mussà en quella dunsaina d'istorgias da "Curaschi per dudesch" è (e qua pudess ins dir displaschaivlamain) quai mund che nus avain mintga di davant la porta (u er en chasa) – cun tut sias varts bellas, ma er cun tut sias tridas.

Adattà per la scola
Quest cudesch è in cudesch ch'è adattà per tuts che tschertgan ina lectura interessanta e captivanta cun tematicas che pon e ston vegnir reflectadas e discutadas – per exempel en scola sin il stgalim secundar. En il center stattan giuvenils cun lur temas e problems en la vita dal mintgadi ed oravant tut mattas e giuvnas. Quellas han ina cumparsa ferma en "Curaschi per dudesch". Ils mats ed umens, insumma la part virila dals protagonists, na vegn betg mussada en ina glisch fitg favuraivla. Els èn savens violents, machos da chau a pè, malcuntents, els baivan memia bler ed els mitschan da la responsabladad. Quai è in dals puncts ch'ins pudess crititgar vid quai cudesch: Il purtret da l'um è vaira negativ – e munta uschia ina gronda sfida per ina discussiun equilibrada en scola u en famiglia. Forsa ha questa vista negativa da l'um da far cun las auturas. La gronda part da las istorgias deriva da dunnas. L'auter punct ch'ins pudess crititgar è ch'il mund en il qual quellas istorgias capitan è in mund urban – ed uschia natiralmain betg adina transferibel en noss conturns rumantschs e champesters. Tuttina, tschertas tematicas n'èn betg liadas vi da bleras chasas ed ina massa traffic. Umens sturns che pitgan dunna ed uffants datti qua e là. Ina porta che s'avra per dar refugi als maltractads forsa mo là. 

Curaschi per dudesch. 12 istorgias per curaschi civil; 144 paginas; Lia rumantscha, Cuira 2002, 19 francs.